**ים**

גבר יושב אל מול ים בחורף.

הסערה שככה.

גם הגלים שבאו אחריה נמוגו אל החול.

הים חלק ושקט.

מזמין.

"בוא אלי" קורא הים לגבר. "אני רוצה את גופך בתוכי".

הגבר מסתכל בערגה בים וחושב " נעים לי וחם לי בתוך הסוודר שסרגה לי אהובתי משכבר,

והוא אומר לים: "אם אכנס אליך, אירטב ויהיה לי קר, ואין לי מגבת והחול יחדור אל גרביי ותחתוני ועד הצהריים אסתובב כששאריותיך ממליחות את גבי ושערותיי. לא נעים יהיה לי, אף שהזמנתך עכשיו נעימה לי עד מאוד".

והים לא נלאה מלפתות את הגבר והוא שולח רחשים מפעפעים של מים שחודרים דרך עורו של הגבר אל תוך דמו ועמוק אל איבריו הפנימיים, והרחש הזה של מי הים מעיר את רחשי המים הטמונים בתוך גופו של הגבר, ומימיו הפנימיים מבעבעים מתוך כבדו וקיבתו, מבעבעים מתוך כליותיו וליבו, מתוך שריריו ואשכיו, מבעבעים מתוך עורקיו ועיניו,מבעבעים,מבעבעים, והם מערבלים את דמו של הגבר, שולחים מלמולים אל ידיו ורגליו.

והגבר קם נרעש כאחוז שחין, מתגרד ומתפתל, והוא קופץ ומתגלגל בחול והמלמולים מתוכו אינם פוסקים, מתפתל ומתגלגל והמלמולים אינם פוסקים-ועכשיו גם אוזניו הומות צלילים של קונכייה עתיקה, מתפתל ומתגרד ומתגלגל והמלמולים אינם פוסקים- והוא מוריד את כל בגדיו וקופץ אל תוך המים.

אז לוחש הים באוזניו :

"ברוך הבא ידיד. בוא אל תוכי ואלטף את גופך,

ארגיע מכאוביך ואתן מזור לגירודיך.

אני ים.

לא זכר אני ולא נקבה.

בבוא אלי גבר נפערים מימי להורות לו דרך אל מעמקים

בבוא אלי אישה קדים לה גלי, משיטים אותה אל חוף מבטחים.

אני ים.

אח לאדמה, מאהב לרקיע"

**היידה טנדר**

יש לי אוטו טנדר

לשעבר מדגם מפואר

עומד על בלוקים בחצר

לא זז קדימה , לא אחור

תחתיו צומחים שיחים

את טנדר דוחפים לאט לאט

אל השמיים

כל שנה יותר גבוה

כל שנה אני מגביה את הסולם

קופץ מאחורי ההגה

וטנדר לוקח אותי לטיול השנתי

אל שדות הטנדרים הנצחיים

פזמון:

**היידה טנדר, תתקדם**

**נצטרף אל היונים**

**משם נוכל לראות שמיים**

**ללטף קצת עננים**

**היידה טנדר, עוף למעלה**

**שם מעל אין מגבלות**

**משם רואים שבילים טובים**

**לסוסים ועגלות**

פעם הסתובבתי עם כובע גדול, שחור

אחר כך עם כיפה לבנה

היא לא תיקנה לי ת'שיניים , הכיפה

אבל נתנה לי הבנה

עכשיו מעל הכיפה

יש לי כובע של צבעי

והזקן המפואר מפעם

מוכתם בצבע של קירות

נשטף יפה במים

המחיר של הברזל ירד

נשארתי עם יותר מארבע טון

מחכה למחיר שיעלה כי יש לי סבלנות

אבל בינתיים קצת קשה לי לישון

פזמון:

היידה טנדר, תתקדם

נצטרף אל היונים

משם נוכל לראות שמיים

לטבול ת'ראש בעננים

היידה טנדר, עוף למעלה

**כאן** מעל אין מגבלות

**מכאן** רואים שבילים טובים

לסוסים ועגלות

--------------------------------------------------

**בלדה למשוגע**

שעות הערביים בבואנוס אירס יש להן את ה...לא יודע מה. . . את יודעת ? את יוצאת מהבית. ברחוב ואצלך- כרגיל.. ופתאום, מאחורי עץ- אני מופיע. שילוב מוזר של קבצן כמעט אחרון, ושל נוסע סמוי ראשון במסע לכוכב נוגה: חצי מלון על הראש, חולצת פסים מצוירת על העור, שתי סוליות נעלים ממוסמרות אל כפות הרגליים, ודגלון של מונית פנויה מונף בכל יד.

את צוחקת ! . . אבל רק את רואה אותי: הבובות בחלונות הראווה קורצות לי, הרמזורים מראים לי שלושה אורות בצבע תכלת, והתפוזים של הירקן בפינה משליכים עלי פרחי הדרים.

בואי ! , כך, חצי מרקד וחצי מעופף, אני מסיר את המלון מעל ראשי,

מברך אתך, נותן לך דגלון במתנה, ואומר לך . . .

אני כבר משוגע, כבר משוגע,

הביטי איך ירח מתגלגל לו בשדרה

מצעד של ילדים ואסטרונאוטים מסביבי

רוקדים ואלס,עכשיו גם את,

בואי ! עופי ! תרקדי !

אני כבר משוגע, כבר משוגע

מביט על בואנוס איירס מתוך קן חם של פשוש

את כל כך עצובה . . .בואי ! עופי עד אליי .

אלייך משתוקק,משוגע על כל הראש

לוקו ! לוקו ! לוקו !

כאשר הערב יכסה את בדידותך

אני אל גדות סדינייך אתקרב

עם שיר אחד וחצוצרה

עד שליבך יאמר שירה

לוקו ! לוקו ! לוקו !

כמו לוליין מופרע אני אקפוץ

מעל תהום מחשופך עד שליבך

בשיגעון יצא לו לחופשי....

נצא לעוף, אהובתי,

למסע על אשלייה- מדגם סופר-ספורט

נדהר מעל שפת מצוק

עם סנונית אחת כמנוע !

מהרחוב מוחאים לנו כפיים : הידד ! הידד !

אותם משוגעים שהמציאו את האהבה,

ומלאך וחייל וילדה אחת

מגישים לנו ריקוד קטן של ואלס

אנשים יפים יוצאים לברך אותנו. . .

והמשוגע, שלך

אני צוחק ומשחרר צלילי פעמונים

ולבסוף, מביט בך, ובשקט שר לך

(שר)

קבלי אותי מופרע, מופרע, מופרע

טפסי על הרכות המטורפת בתוכי

את נוצת העפרוני הניחי על ראשך ועופי !

בואי ,עופי, עופי כבר איתי!

קבלי אותי מופרע, מופרע, מופרע

פתחי חלון האהבות, בדאי להתנסות

בקסם מטורף של לידה חדשה

רחפי אליי עכשיו ועוף נעוף יחדיו

(בצעקה)

הידד ! הידד ! הידד ! כל הכבוד!

את משוגעת ומשוגע אני . . .

משוגעים! משוגעים ! משוגעים !

קוקואים, מג'נונים,, קרייזי, נבוני, פול, וורוקט, פצו,אורולט,אינסנוס,נורי...

משוגעת את וגם אני